Alternativets sjæl er ædt op indefra, skriver Niko Grünfeld i debatindlæg. Han var med til at stifte partiet.

Medstifter af Alternativet og tidligere kulturborgmester i København, Niko Grünfeld, har meldt sig ud af Alternativet.

Det skriver Politiken.

Niko Grünfeld bliver i stedet løsgænger i Københavns Borgerrepræsentation.

- Hvad der længe har været kendt internt i partiet og i journalistiske kredse, er nu tydeligt for en hver. Partiets sjæl er ædt op indefra, skriver Niko Grünfeld i starten af indlægget.

Syg kultur

I hans øjne har fløjkrige og manglende ledelse ført til en "syg politisk kultur" i partiet.

Da det blev stiftet, slog det sig ellers op på at ville indføre en ny politisk kultur i Danmark.

Det har ikke været muligt at få en kommentar fra forhenværende politisk leder, Uffe Elbæk, eller nuværende politisk leder, Josephine Fock.

Niko Grünfeld afviser overfor Politiken at stille op til interview.